ЕджапIэ нэхъыщхьэхэр фIы дыдэу къэзыухахэм дипломхэр яритащ
Адыгейм, Къэбэрдей-Балъкъэрым, Къэрэшей-Шэрджэсым щыщ щIалэрэ хъыджэбзу Москва дэт еджапIэ нэхъыщхьэхэр фIы дыдэу къэзыухахэм дипломхэр яритащ Къэбэрдей-Балъкъэрым и Iэтащхьэ Къанокъуэ Арсен. Мы гъэм къалащхьэм и вузхэр къэзыуха щIалэрэ хъыджэбзу 150-м щIигъу къызрихьэлIа а гуфIэгъуэ зэхыхьэр щрагъэкIуэкIащ «Яузэ Iут уардэунэ» концерт гъэлъэгъуапIэ иным.
«Сыздыхэплъэм сэри Москва сыщеджэу щыщыта зэманыр сигу къокIыж, -захуигъэзащ ныбжьыщIэхэм Къанокъуэ Арсен. — ЗанщIэу жысIэнщи, абы щыгъуэ сэ зэи сигу ихуакъым сыщалъхуа уна- гъуэр, сыкъызыхэкIа лъэпкъыр си щIыб къызэрыдэтыр. А зэманым Москва ще-джа адыгэ псоми ягу илъыр ардыдэт икIи ди щIыналъэр къызэрыттемыукIытыхьыным къарууэ диIэр етхьэлIэрт.
Дэ къэрал дахэм дыщопсэу, абы зегъэужьыным ди лъэпкъхэр сыт щыгъуи зэрахуэфащэкIэ телэжьащ. Сэ фыкъыхузо-джэ фызыхапIыкIа щэнхабзэр зыщывмыгъэгъупщэну. Фыпсэуху ар фи псэм хэвгъэлъ, фи бынхэр щIэфпIыкI. Еджэн зэи зэпывмыгъэу. ЩIэуэ къэхъу псоми хуе-джапхъэщ, сыту жыпIэмэ, цIыхур зэпымыууэ IуэхущIэхэм хущIокъу. Мурад тэмэмхэр зыхуэвгъэувыж, ахэр зэпIэзэрыту вгъэзащIэ, зэи фыкъимыкIуэту. Апхуэдэ тегушхуэныгъэ фхэлъмэ, псори къывэхъулIэнущ. Диплом плъыжьхэр къэзыхьахэм сэ нобэ сохъуэхъу я егугъуныгъэм къахудэкIуа гуфIэгъуэмкIэ. Вузыр къэзыуха дэтхэнэми и лэжьыгъэ хьэлэлкIэ щалъхуа щIыналъэмрэ ди хэку ин Урысей Федерацэмрэ фIыгъуэ къыхуахьыну си гуапэщ. ФIы дыдэу фызэреджам хуэдэу фIыуэ фыпсэу!», — жиIащ Къанокъуэ Арсен.
ЩIалэгъуалэм а пщыхьэщхьэм ехъуэхъуащ мы зэхыхьэр къызэзыгъэпэща, «Адыгэхэр» фондым и къызэгъэпэщакIуэхэм ящыщ зы, Къэбэрдей-Балъкъэрым и лIыкIуэу УФ-м и Федеральнэ Зэхуэсым ФедерацэмкIэ и Советым хэт Къэжэр Альберт: «Мы зэIущIэм кърихьэлIа псоми сэлам гуапэ фызох икIи фIыщIэ фхузощI ди гуфIэгъуэр къызэрыдэфIэтам папщIэ. Еджэн къэзыухахэр балигъ гъащIэм хохьэ. Сынывохъуэхъу адэкIэ фчыну дэтхэнэ зы лъэбакъуэри дэ дызыгъэгушхуэ, дызыгъэгуфIэ, апхуэдэ щIалэгъуалэ дызэ- риIэм папщIэ ди щхьэр лъагэу щIэтIэт Iуэху хъуну. Гъуэгу махуэ!»
ЩIалэгъуалэм ехъуэхъуу апхуэдэу зэхыхьэм къыщыпсэлъащ хьэщIэ лъапIэхэр: УФ-м и Федеральнэ Зэхуэсым ФедерацэмкIэ и Советым и УнафэщIым и япэ къуэ-дзэ Торшин Александр, УФ-м и Федеральнэ Зэхуэсым ФедерацэмкIэ и Советым хэт Тотоонов Александр, профессор, УФ-м щIэныгъэхэмкIэ щIыхь зиIэ и лэжьакIуэ Агырбэ Юрий, УФ-м щыIэ Азербайджан зэгухьэныгъэхэм я союзым и Iэтащхьэ Аббасов Аббас, Москва и мэрием и лIыкIуэ Карапетян Вагран, нэгъуэщIхэри.
ГуфIэгъуэ пщыхьэщхьэр ягъэдэхащ «Адыгэхэр» щэнхабзэ фондым и къэфакIуэ ансамблым, артист цIэрыIуэхэу Хьэжрокъуэ СулътIан, Хьэцей Тимур, Багъ Сэхьид, ЛIыбзу Аслъэн, Бэрэгъун Марьянэ, Апэнэс Астемыр, Третьяк Татьянэ, Теунэ Джэмал, Къэбэрдокъуэ Мурат, Зеифэ Ашэмэз, ГъункIафэ Азэмэт, Аренгольд Кристинэ, Готти Амагэ, УФ-м щIыхь зиIэ и артист Тут Заур сымэ.
КъБР-м и Iэтащхьэмрэ Правительствэмрэ я пресс-IуэхущIапIэ.
